SL Uradni list Evropske unije C 204/110

Mnenje Evropskega ekonomsko-socialnega odbora o predlogu direktive Evropskega parlamenta in Sveta o spremembi Direktive 2004/40/ES o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj) (18. posamična direktiva v smislu člena 16(1) Direktive 89/391/EGS)

COM(2007) 669 konč. – 2007/0230 (COD)

(2008/C 204/22)

Svet je 23. novembra 2007 sklenil, da v skladu s členom 262 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjem dokumentu:

Predlog direktive Evropskega parlamenta in Sveta o spremembi Direktive 2004/40/ES o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj) (18. posamična direktiva v smislu člena 16(1) Direktive 89/391/EGS)

Strokovna skupina za zaposlovanje, socialne zadeve in državljanstvo, zadolžena za pripravo dela Odbora na tem področju, je mnenje sprejela 21. februarja 2008. Poročevalec je bil g. PATER.

Evropski ekonomsko-socialni odbor je mnenje sprejel na 443. plenarnem zasedanju 12. in 13. marca 2008 (seja z dne 12. marca 2008) s 66 glasovi za, 1 glasom proti in 11 vzdržanimi glasovi.

1. Sklepi

1.1 EESO meni, da je treba varstvo zdravja delavcev pred posrednimi in neposrednimi negativnimi učinki elektromagnetnih sevanj čim prej urediti v okviru evropske direktive. Ob upoštevanju argumentov, ki jih je predložila Komisija, in argumentov, predstavljenih v tem mnenju, pa EESO pozitivno ocenjuje predlog Komisije.

1.2 Zgolj z odlogom prenosa Direktive 2004/40/ES problemov v zvezi s praktičnim izvajanjem določb te direktive ne bo mogoče rešiti. EESO se zato strinja s Komisijo, da je treba čim prej začeti delo, potrebno za izboljšanje direktive.

1.3 EESO poudarja, da Komisija s preložitvijo začetka veljavnosti direktive za štiri leta in obenem napovedjo vsebinskih sprememb v tem obdobju delavcem in delodajalcem posreduje nejasno sporočilo o svojih zakonodajnih namerah. EESO zato pričakuje, da bo Komisija hitro ukrepala za ublažitev negativnih učinkov te negotovosti v pravnem sistemu EU.

1.4 Odbor Komisiji priporoča, naj pri prihodnjem delu upošteva posebne ugotovitve in predloge v tem mnenju.

2. Povzetek predloga Komisije

2.1 Cilj predloga Komisije je za štiri leta, tj. do 30. aprila 2012, odložiti rok prenosa Direktive 2004/40/ES o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (elektromagnetnih sevanj).

2.2 Komisija svoj predlog utemeljuje predvsem s pomisleki, da bi v direktivi navedene mejne vrednosti izpostavljenosti lahko ovirale razvoj medicinske diagnostike z uporabo slikanja z magnetno resonanco (MRI). Komisija želi tudi imeti na voljo več časa za podrobno oceno učinkov direktive na varnost drugih kategorij delavcev in na razvoj drugih gospodarskih sektorjev, v katerih uporabljajo elektromagnetna sevanja.

2.3 Obenem Komisija napoveduje, da bo predlagala spremembe Direktive 2004/40/ES zaradi novih znanstvenih izsledkov, pričakovanih v letih 2008 in 2009. Med drugim gre za priporočili ICNIRP (1) in WHO (2), v katerih bodo morda predlagane mejne vrednosti, ki se razlikujejo od zdajšnjih mejnih vrednosti v direktivi.

2.4 Socialni partnerji na evropski ravni niso bili zaprošeni za mnenje o predlogu Komisije.

2.5 Direktiva 2004/40/ES, ki jo obravnava sedanji predlog Komisije, je 18. posamična direktiva v smislu člena 16(1) Direktive 89/391/EGS. Nanaša se na varstvo vseh kategorij delavcev pred tveganji zaradi izpostavljenosti elektromagnetnemu sevanju na delovnem mestu (3). EESO ni bil zaprošen za mnenje o prvotnem predlogu direktive (4), ker je veljalo stališče, da v ta namen zadošča njegovo mnenje iz leta 1993 o štirih fizikalnih učinkih na delovnem mestu (5).

2.6 Zaščita pred prekomerno izpostavljenostjo elektromagnetnemu sevanju se od države do države zelo razlikuje; sedem držav članic je Komisiji sporočilo, da so zaključile prenos direktive v svojo nacionalno zakonodajo (Avstrija, Češka, Slovaška, Litva, Latvija, Estonija in Italija (6)). V drugih državah še uporabljajo starejše določbe (Švedska, Finska, Poljska, Bolgarija, Romunija, Velika Britanija, Francija itd.), v nekaterih državah pa za to področje sploh nimajo posebnih ureditev (7).

3. Splošne ugotovitve

3.1 Ob upoštevanju določb okvirne direktive 89/391/ES in obsežnih razpoložljivih znanstvenih podatkov ni dvoma, da je treba za zagotovitev ustreznega varstva zdravja delavcev – ob posebnem upoštevanju žensk v rodnem obdobju – pred neposrednimi in posrednimi negativnimi učinki elektromagnetnega sevanja in za ohranitev njihove zmožnosti za pravilno opravljanje poklicnega dela ta vprašanja čim prej urediti z evropsko direktivo.

3.2 Ob upoštevanju argumentov, ki jih je predložila Komisija, in argumentov, predstavljenih v tem mnenju, pa EESO pozitivno ocenjuje predlog Komisije.

3.3 EESO se strinja s Komisijo, da je treba čim prej začeti delo, potrebno za izboljšanje direktive, da se zagotovi praktično izvajanje določb direktive. EESO meni, da bi morala izboljšana direktiva imeti bolj tankočuten pristop do vprašanja zaščite pred izpostavljenostjo elektromagnetnemu sevanju, in upoštevati posebne ugotovitve, navedene v nadaljevanju.

3.4 Odbor obžaluje, da je Evropska komisija prvič doslej precej podaljšala rok za začetek veljavnosti obvezujoče direktive o minimalnih varnostnih zahtevah za delavce in njihovem varstvu pred tveganji na delovnem mestu.

3.5 Napoved Komisije, da je treba vsebino Direktive 2004/40/ES spremeniti, in njen poziv državam članicam, naj odložijo prenos direktive v svojo zakonodajo (8), dejansko pomeni umik direktive v njeni sedanji obliki. Formalno pa gre zgolj za podaljšanje roka za začetek njene veljavnosti. To vodi do neenotnega pravnega položaja, pri čemer prizadeti dobivajo protislovne signale glede ukrepov, ki jih je treba sprejeti za omejitev izpostavljenosti evropskih delavcev elektromagnetnemu sevanju. Zato je po mnenju EESO posebej pomembno, da se čim prej sprejmejo enotni predpisi.

3.6 Analiza določb Direktive 2004/40/ES, opravljena v različnih državah članicah med pripravami na prenos, je pokazala več slabosti, ki otežujejo popoln prenos. Odbor pričakuje, da mu bo Komisija predložila predlog izboljšane direktive, ki ga je napovedala za leto 2009, in ga zaprosila za mnenje ter ustrezno upoštevala vse morebitne ugotovitve Odbora.

3.7 Odbor ugotavlja, da se raven varstva delavcev pred tveganji zaradi izpostavljenosti elektromagnetnemu sevanju med državami članicami razlikuje. Zato bi morali hitro pripravo izboljšanega besedila direktive, ki bi vsem delavcem zagotavljala ustrezno raven varnosti med izpostavljenostjo elektromagnetnemu sevanju, obravnavati kot prednostno nalogo.

4. Posebne ugotovitve

4.1 Utemeljitev Komisije za podaljšanje roka za prenos direktive se zdi enostranska; osredotoča se samo na zelo majhno skupino delavcev (v vsej Evropi je nekaj sto posameznikov), ki je posebno izpostavljena takšnim tveganjem, med drugim so to delavci, ki upravljajo naprave za MRI. Komisija ne upošteva posledic odložitve za veliko večjo skupino delavcev, izpostavljenih elektromagnetnemu sevanju na različnih gospodarskih področjih (varjenje, elektrolitska oprema, oddajne antene, energetska oprema), ki jih je v Evropi najmanj nekaj milijonov.

4.2 EESO poudarja, da odlog prenosa sam po sebi ne bo odpravil pred kratkim ugotovljenih težav, ki so povezane z nenatančnimi opredelitvami. To bi bilo potrebno, da bi ustvarili enake pogoje za obe strani industrije.

4.3 Po mnenju EESO je pomembno, da določbe, ki jih je treba sprejeti, temeljijo na trdni znanstveni osnovi. Začetek znanstvenega raziskovanja učinkov izpostavljenosti elektromagnetnemu sevanju sega v sredino 20. stoletja, kar daje dobro uveljavljeno znanstveno podlago za minimalne zdravstvene in varnostne omejitve glede izpostavljenosti delavcev. EESO zato meni, da bi bilo izboljšano direktivo treba sprejeti v obdobju štirih let, kot predlaga Komisija.

4.4 EESO meni, da bi morala Evropska komisija pri oblikovanju politike varstva delavcev pred prekomerno izpostavljenostjo elektromagnetnemu sevanju na delovnem mestu pokazati več samoiniciativnosti in delovati bolj neodvisno (še posebej ob upoštevanju Priporočila 519/1999 (9), ki takšno varstvo za celotno prebivalstvo že predvideva). Nekatere države so že oblikovale pravni sistem za varstvo delavcev pred prekomerno izpostavljenostjo elektromagnetnemu sevanju (10).

4.5 Po mnenju Odbora bi lahko Komisija z evropskimi posvetovanji z znanstveniki in pravnimi strokovnjaki ter institucijami iz vseh 27 držav članic EU bolje izkoristila izkušnje iz prakse in bolj upoštevala posebnosti posameznih pravnih rešitev, sprejetih v različnih regijah, da bi rešila nedavno opredeljene težave, ki sedaj preprečujejo prenos in učinkovito uporabo Direktive 2004/40/ES.

4.6 Tako kot že v svojem mnenju iz leta 1993 (11) EESO poziva Komisijo k izvajanju znanstvenih raziskav, s katerimi bi ugotovili tveganja za zdravje delavcev na delovnem mestu, ki jih povzroča izpostavljenost elektromagnetnim poljem oziroma poljem srednjih frekvenc (vključno z dolgoletno izpostavljenostjo).

4.7 Ob upoštevanju napovedanih izboljšav Direktive 2004/40/ES, ki jih namerava izvesti Komisija, in njenega poziva državam članicam, naj prekinejo formalni prenos določb direktive v svojo zakonodajo, je treba zagotoviti, da se objavljeni standardi CENELEC (12) vse do predložitve predelane različice besedila ne smejo sklicevati na „uskladitev z Direktivo 2004/40/ES“. To bo omogočilo zagotovitev ustrezne ravni skladnosti pravnega sistema EU.

4.8 Usklajevanje pogojev glede izpostavljenosti delavcev z določbami direktive lahko v določenih primerih zahteva bistvene tehnične prilagoditve (vključno z zamenjavo opreme), zato morajo podjetja pri izvajanju direktive do določene mere upoštevati ekonomske vidike. V okviru tega bi bilo koristno preučiti izkušnje z izvajanjem določb direktive o napravah (13), ki je predvidevala primerno obdobje za prilagoditev delovnih mest zahtevam direktive.

4.9 Z vidika delodajalcev so najnujnejše določbe glede nove opreme, saj bi bil najcenejši in najučinkovitejši pristop k problemu, če bi proizvajalci opreme oblikovali tehnične rešitve, ki bi zmanjšale ali popolnoma odpravile tveganje za delavce. EESO poudarja, da bi takšen ukrep pred izpostavljenostjo ščitil tudi osebe, ki takšno opremo uporabljajo v samostojni gospodarski dejavnosti in za katere uradno ne veljajo določbe direktive o varnosti delavcev (npr. pri varjenju v družinski obrti ali na kmetijah).

4.10 Če bodo proizvajalci ali dobavitelji v prihodnosti zagotovili ustrezno dokumentacijo o vrsti in moči elektromagnetnih polj, ki jih povzročajo različne naprave, bo mogoče bistveno zmanjšati stroške ocenjevanja tveganj izpostavljenosti na delovnem mestu. Ker trenutno ni učinkovite ureditve na evropski ravni, takšna dokumentacija pogosto ni na voljo. To še posebej obremenjuje MSP, ki si pogosto ne morejo privoščiti strokovnega ocenjevanja tveganj.

4.11 Če bi imeli sindikati in zavarovalnice dostop do ustrezne dokumentacije proizvajalcev, bi lahko izvajali različne ukrepe za zaščito delavcev ne glede na rok za prenos direktive in njenih prihodnjih določb (v skladu s splošno priporočeno prakso za izogibanje nepotrebnim tveganjem, kjer je to mogoče).

4.12 EESO skrbi, da bi podaljšanje roka za prenos direktive v prihodnjih letih povzročilo, da bi začela obratovati nova oprema brez vsakršne dokumentacije o možnih tveganjih pri uporabi ali popravilu.

V Bruslju, 21. marca 2008 Predsednik Evropskega ekonomsko-socialnega odbora Dimitris DIMITRIADIS

(1) ICNIRP – International Commission on Non-Ionizing Radiation Protection (Mednarodna komisija za zaščito pred neionizirajočim sevanjem).

(2) WHO – World Health Organisation (Svetovna zdravstvena organizacija).

(3) Viri elektromagnetnega sevanja, ki se na splošno pojavlja na različnih gospodarskih področjih, so med drugim elektrotermične industrijske naprave (indukcijski grelci in peči), dielektrični in uporovni varilni aparati, varilna oprema, elektrolitska oprema, oprema za prenos in distribucijo električne energije, radijski in TV oddajniki, brezžična telekomunikacijska oprema, vključno z baznimi postajami omrežij mobilne telefonije, radarska oprema, oprema za medicinsko diagnostiko in zdravljenje, npr. za uporabo v elektrokirurgiji, fizioterapevtski diatermiji, magnetni resonančni tomografiji, transkranialni magnetni stimulaciji itd.

(4) Direktiva Sveta o minimalnih zdravstvenih in varnostnih zahtevah glede izpostavljenosti delavcev tveganjem zaradi fizikalnih dejavnikov. UL C 77, 18.3.1993, str. 77.

(5) Mnenje o predlogu direktive Sveta o minimalnih zdravstvenih in varnostnih zahtevah glede izpostavljenosti delavcev tveganjem zaradi fizikalnih dejavnikov. UL C 249, 13.9.1993, str. 28.

(6) Po podatkih GD za zaposlovanje.

(7) Po podatkih na spletni strani Svetovne zdravstvene organizacije: www.who.int/docstore/peh-emf/EMFStandards/who-0102/Worldmap5.htm.

(8) IP/07/1610 z dne 2610.2007.

(9) Priporočilo Sveta 1999/519/ES z dne 12. julija 1999 o omejevanju izpostavljanja javnosti elektromagnetnim poljem, (od 0 Hz do 300 GHz), UL L 199, 30.7.1999, str. 59.

(10) Mednarodna komisija ICNIRP, omenjena zgoraj, ima že vrsto let pomembno vlogo pri razvoju predpisov EU na tem področju. Delo komisije temelji na študijah, ki jih pripravi skupina kakih 12 strokovnjakov iz 9 držav EU, vendar brez sodelovanja socialnih partnerjev in strokovnjakov iz držav, ki so se EU pridružile leta 2004.

(11) Glej mnenje EESO o predlogu direktive Sveta o minimalnih zdravstvenih in varnostnih zahtevah v zvezi z izpostavljenostjo delavcev tveganjem, ki nastajajo zaradi fizikalnih dejavnikov (UL C 249, 13.9.1993, str. 28).

(12) CENELEC – European Committee for Electrotechnical Standardisation (Evropski odbor za elektrotehnično standardizacijo).

(13) Direktiva Sveta 89/655/EGS z dne 30. novembra 1989 o minimalnih varnostnih in zdravstvenih zahtevah za uporabo delovne opreme delavcev pri delu (druga posebna direktiva v smislu člena 16(1) Direktive 89/391/EGS), spremenjena z direktivama 95/63/ES in 2001/45/ES.